Нови завјет (Караџић) / 2. Солуњанима
Солуњанима посланица друга светога апостола Павла.

Глава I.
1. Од Павла и Силвана и Тимотија цркви Солунској у Богу оцу нашему и Господу Исусу Христу:

2. Благодат вам и мир од Бога оца нашега и Господа Исуса Христа.

3. Дужни смо свагда захваљивати Богу за вас, браћо, као што треба; јер расте врло вјера ваша, и множи се љубав свакога вас међу вама,

4. Тако да се ми сами хвалимо вама црквама Божијима, вашијем трпљењем и вјером у свима вашијем гоњењима и невољама које подносите,

5. За знак праведнога суда Божијега да се удостојите царства Божијега, за које и страдате.

6. Јер је праведно у Бога да врати муке онима који вас муче;

7. А вама које муче покој с нама кад се покаже Господ Исус с неба с анђелима силе своје

8. У огњу пламеноме, који ће дати освету онима који не познају Бога и не слушају јеванђелија Господа нашега Исуса Христа;

9. Који ће примити муку, погибао вјечну од лица Господњега и од славе силе његове,

10. Кад дође да се прослави у светима својима, и диван да буде у свима који га вјероваше; јер се прими сведочанство наше међу вама у онај дан.

11. За то се и молимо свагда за вас да вас удостоји Бог наш звања, и испуни сваку радост доброте и дјело вјере у сили;

12. Да се прослави име Господа нашега Исуса Христа у вама и ви у њима, по благодати Бога нашега и Господа Исуса Христа.

Глава II.
1. Али вас молимо, браћо, за долазак Господа нашега Исуса Христа, и за наш састанак у њему,

2. Да се не дате ласно покренути од ума, нити да се плашите, ни духом, ни ријечју, ни посланицом, као да је од нас послана, да је већ настао дан Христов.

3. Да вас нико не превари никакијем начином; јер не ће доћи док не дође најприје отпад, и не покаже се човјек безакоња, син погибли,

4. Који се противи и подиже више свега што се зове Бог или се поштује, тако да ће он сјести у цркви Божијој као Бог показујући себе да је Бог.

5. Не памтите ли да сам вам ово казивао још кад сам код вас био?

6. И сад знате што задржава да се не јави у своје вријеме.

7. Јер се већ ради тајна безакоња, само док се уклони онај који сад задржава.

8. Па ће се онда јавити безаконик, којега ће Господ Исус убити духом уста својијех, и искоријенити свјетлошћу доласка својега;

9. Којега је долазак по чињењу сотонину са сваком силом и знацима и лажнијем чудесима,

10. И са сваком пријеваром неправде међу онима који гину: јер љубави истине не примише, да би се спасли.

11. И за то ће им Бог послати силу пријеваре, да вјерују лажи;

12. Да приме суд сви који не вјероваше истини, него вољеше неправду.

13. А ми смо дужни свагда захваљивати Богу за вас, браћо љубазна Господу! што вас је Бог од почетка изабрао за спасеније у светињи Духа и вјери истине.

14. У које вас дозва јеванђелијем нашијем, да добијете славу Господа нашега Исуса Христа.

15. Тако дакле, браћо, стојте и држите уредбе којима се научисте или ријечју или из посланице наше.

16. А сам Господ наш Исус Христос, и Бог и отац наш, којему омиљесмо и даде нам утјеху вјечну и над добри у благодати,

17. Да утјеши срца ваша и да вас утврди у свакој ријечи и дјелу доброме.

Глава III.
1. Даље, браћо, молите се Богу за нас да ријеч Господња трчи, и да се слави као и међу вама;

2. И да се избавимо од беспутнијех и злијех људи; јер вјера није свију.

3. А Господ је вјеран, који ће вас утврдити и сачувати ода зла.

4. А уздамо се у Господа за вас да оно што вам заповиједамо и чините и чинићете.

5. А Господ да управи срца ваша на љубав Божију и на трпљење Христово.

6. Заповиједамо вам пак, браћо, у име Господа нашега Исуса Христа, да се одвојите од свакога брата који живи неуредно, а не по уредби коју примише од нас.

7. Јер сами знате како треба да се угледате на нас, јер не живљесмо неуредно међу вама,

8. Нити за бадава хљеб једосмо у кога, него у труду и у послу, дан и ноћ радећи, да не будемо на досаду никоме од вас.

9. Не као да немамо власти, него да себе дамо вама за углед, да будете као и ми.

10. Јер кад бијасмо у вас, ово вам заповиједасмо да ако ко не ће да ради да и не једе.

11. Јер чујемо да неки неуредно живе међу вама, ништа не радећи, него окрајче и мијешају се у туђе послове.

12. Таковима заповиједамо и молимо их у Господу нашему Исусу Христу да мирно радећи свој хљеб једу.

13. А вама, браћо, да не дотужи добро чинити.

14. А ако ко не послуша ријечи наше, онога посланицом назначите, и не мијешајте се с њим, да се посрами.

15. Али га не држите као непријатеља, него га свјетујте као брата.

16. А сам Господ мира да вам да мир свагда у сваком догађају. Господ са свима вама.

17. Поздрав мојом руком Павловом, које је знак у свакој посланици, овако пишем:

18. Благодат Господа нашега Исуса Христа са свима вама. Амин.

Повезане странице: Свето писмо

Свето писмо
Нови завјет (Караџић)